**ДО**

**ЛЕЧЕБНИ ЗАВЕДЕНИЯ В ОБЛАСТ ДОБРИЧ - ОПЛ, МБАЛ, ДКЦ, МЦ, ЦСМП**

**На наш Вх. № 03-1315/24.10.2022г.**

**Относно:** *Готовност на общественото здравеопазване в контекста на епидемичната ситуация от Ебола вирусна инфекция в Уганда*

**УВАЖАЕМИ КОЛЕГИ,**

До 17 октомври 2022г. са съобщени около 60 потвърдени случая на Ебола вирусна инфекция (ЕВИ) в Уганда, включително над 20 смъртни случая. Заболяването е локализирано главно в пет района (Mubende, Kyegegwa, Kassanda, Kagadi и Bunyangabu) и правителството на Уганда е предприело мерки за справяне със ситуацията.

Според оценката за риск на Европейския център за превенция и контрол на заболяванията, вероятността граждани на Европейския съюз/Европейското икономическо пространство, живеещи или пътуващи в засегнатите райони на Уганда, да бъдат изложени на вируса е много ниска, ако се придържат към съответни предпазни мерки: избягване на директен контакт със симптоматични пациенти или техни телесни течности, както и с тези на починали пациенти; избягване на консумация на месо от диви животни и контакт с диви животни (живи или мъртви); консумация на добре измити и обелени плодове и зеленчуци; редовно измиване на ръцете със сапун и вода или дезинфекция с подходящ биоцид и придържане към безопасни сексуални практики.

Понастоящем се препоръчва да не се налагат ограничения за пътуване и/или търговия с Уганда, а да бъде поставен акцент върху скрининга при напускане на засегнатата страна.

В тази връзка държавите са призовани, с оглед подготвеност за реакция на системата на общественото здраве, да повишат осведомеността на здравните специалисти относно развитието на взрива и събирането на насочена епидемиологична анамнеза при пътници, завръщащи се от засегнатите райони по отношение симптомите на Ебола вирусна инфекция. В ранна фаза заболяването наподобява по протичане симптомите при грипоподобно заболяване или тези при малария (повишена телесна температура, мускулни болки, слабост, главоболие, възпалено гърло), като впоследствие може да се появят гадене, повръщане, диария, коремна болка, обърканост, обрив, както и кръвоизливи по кожата (пурпура) и очите, кървене от лигавиците, ушите, стомашно-чревния тракт и пикочните пътища.

Предвид гореизложеното, приложено Ви изпращаме за сведение и изпълнение:

1. Методическото указание за поведение и ранно оповестяване на пациент, подлежащ на проучване за Ебола вирусна инфекция или при вероятен случай на ЕВИ, болен/съмнително болен от ЕВИ, утвърдено със Заповед № РД-01-141/23.06.2015 г. на министъра на здравеопазването.

2. Приложение № 1 - Алгоритъм на Европейския център за контрол и профилактика на заболяванията за първоначална оценка на случай съмнителен за ЕВИ и поведение на медицинския персонал.

3. Приложение № 2 - Стъпки за обличане на лично предпазно облекло и поставяне на лични предпазни средства (ЛПС), съгласно инструкции на СЗО.

4. Приложение № 3 - Стъпки за отстраняване на предпазното облекло и ЛПС.

5. Приложение № 4 - Начинът на опаковане и изпращане на човешки кръвни проби от съмнителни случаи, описан в указание от СЗО.

В допълнение Ви информираме, че при съмнение за заболял от Ебола, посочените в Методическото указание кръвни проби следва да се изпратят по описания начин до НЦЗПБ, Сектор „Арбовируси“ на Националната референтна лаборатория „Кърлежово/векторно преносими инфекции“, намиращ се на бул.“Н.Столетов“ № 44а, гр. София.

Телефони за връзка с РЗИ - Добрич:

Д-р Даниела Иванова,началник отдел Противоепидемичен контрол - 0879498680

Дежурен епидемиолог - 058 655501; 0876088104.

**Приложение:** съгласно текста.

**С уважение,**

